გუსტავ ლე ბონი

შარლ-მარი გუსტავ ლე ბონი (ფრანგ. Charles-Marie Gustave Le Bon; დ. 7 მესი, 1841, ნოჟან-ლე-როტრუ, საფრანგეთი — ღ. 13 ქირსეთუთა, 1931, მარნ-ლა-კოკეტი, საფრანგეთი) — ფრანგი მენცარი ნამუთ მოღალენდჷ მენცარობეფიშ შხვადოშხვა დისციპლინეფს: ანთროპოლოგიას, ფსიქოლოგიას, სოციოლოგიას, მედიცინას დო ფიზიკას. თიში არძაშე უმოსო შანულამი ნახანდი რე "აგვართაშ ფსიქოლოგია", ნამუქჷთ 1895 წანას გიშართჷ დო ნამუთ მერჩქინელი რე აგვართაშ ფსიქოლოგიაშ დარგის ართ-ართ გოლინიან დო მონუმენტურ ნახანდო.

დებადჷ ნოჟან-ლე-როტრუს, ოორუე საფრანგეთის. გურაფულენდჷ მედიცინაშ პარიზიშ უნივერსიტეტის. გურაფაშ თებაშ უკული ქაკათჷ საფრანგეთიშ არმიას დო მონაწილენდჷ საფრანგეთ-პრუსიაშ ლჷმას მუჭოთ ოურდუმე ექიმი. ლჷმაქ, თიში შედეგეფქ დო პარიზიშ კომუნაქ დიდი გოლინა იღვენუ ლე ბონიშ უკულიან არზუანობაშა. ლჷმაშ თებაშ უკული შარალენდჷ ევროპას, აზიას, ოორუე აფრიკას. ჸათე შარალუეფიშ ბორჯის ლე ბონიქ გიმირკვიუ შხვადოშხვა ხარხეფი, ცივილიზაციეფი დო აკეთ თინეფიშ ანთროპოლოგიური ანალიზი დო გიმიგონჷ პორტაბელური კეფალომეტრი.

1890-იან შანეფიშე ლე ბონიქ დეინტერესჷ ფსიქოლოგიათ დო სოციოლოგიათ. ლე ბონიშ იდეათ აგვართა, თიში ინდივიდუალური მაკათურეფიშ ჯამი ვარე.

ლე ბონიქ აკიმუშუ შხვადოშხვა ფსიქოლოგიური, სოციოლოგიური თეორიეფი დო ფიზიკაშ დარგის ატარენდჷ ექსპერიმენტეფს, ნამუეფით ორხველუდჷ მასა-ენერგიაშ ექვივალენტურობას.

მუში ცხოვრებაშ ბორჯის, ლე ბონის ფშხირას აკრიტიკენდეს დო აიგნორენდეს მუში კონსერვატორული დო რეაქციული იდეეფიშ გეშა.

რესურსეფი ინტერნეტის

 გუსტავ ლე ბონი ენციკლოპედია ბრიტანიკას 

 Gustave Le Bon's works:  Page on Gustave Le Bon with his works available in French and in English
 Les Classiques des Sciences Sociales: Le Bon 

კატეგორია:ფრანგეფი
კატეგორია:ფრანგი ფსიქოლოგეფი
კატეგორია:ფრანგი სოციოლოგეფი
კატეგორია:ფრანგი ფიზიკოსეფი
კატეგორია:ფრანგი ანთროპოლოგეფი